ལེའུ་དང་པོ།ཞི་བའི་འཕྲིན་ལས་ཀྱི་རིམ་པ་སྟེ་དེ་ལ་འཁྲབ་ཚན་གཉིས་ཡོད་དེ།འཁྲབ་ཚན་དང་པོ།རིགས་གསུམ་སེམས་དཔའི་སྒྱུ་འཕྲུལ་གར།།སྲས་ཆུང་གཡུ་འོད་འབུམ་མེ་བལྟམས།།ལྔ་བདོའི་རྒུད་པ་དབྱིངས་སུ་དྭངས།།རྫོགས་ལྡན་གསར་བའི་པད་ཚལ་བཞད།ཅེས་གླིང་གེ་སར་རྒྱལ་པོའི་བཀའ་བློན་དང་འདན་སྡེ་ཁྲི་སྐོར་བཅུ་གཉིས་ཀྱི་བདག་པོ་ཚ་ཞང་འདན་མ་བྱང་ཁྲ་དང་གླིང་བཟའ་ལྷ་སྒྲོན་ཆོས་མཚོ་གཉིས་ལ་ལྟས་དང་མཚན་མ་བཟང་པོ་དང་བཅས་རིགས་སྲས་མཚན་ལྡན་ཞིག་འཁྲུངས་ཤིང་འདན་བླ་མ་བདེ་ཆེན་རང་གྲོལ་གྱིས་བསམ་དོན་འགྲུབ་པའི་རྟེན་འབྲེལ་གྱི་ལུང་བསྟན་གནང་ཞིང་འདན་སྲས་གཡུ་འོད་འབུམ་མེ་ཞེས་མཚན་གསོལ།གླིང་སྤྱི་དཔོན་རོང་ཚ་ཁྲ་རྒན་གྱིས་བཀྲ་ཤིས་པའི་ཁ་བཏགས་ཕུལ་ནས་རྟེན་འབྲེལ་ཞུས།གླིང་ཚོ་དྲུག་ལྷ་སྡེས་བཙས་སྟོན་བྱས་ཤིང་གླིང་གེ་སར་རྒྱལ་པོའི་བཀའ་ལུང་ལྟར་ཁྲོ་ཐུང་གིས་རྟེན་འབྲེལ་གྱི་ཤིས་ཚིག་བརྗོད།གླིང་བ་རྒན་རིམ་རྣམས་ཀྱིས་བཀྲ་ཤིས་པའི་གཏམ་གླེང་དང་ཕུ་ནུ་རྣམས་ཀྱིས་རྟ་རྒྱུག་མདའ་འཕེན།མ་སྲུ་རྣམས་ཀྱིས་གླུ་བྲོ་སོགས་རྩེད་འཇོའི་དགའ་སྟོན་གྱི་ཡོ་ལང་ལ་རོལ་བའོ།།